Worcester F 80 Distinctiones

17 *Ascendit Abraham de Egipto*.

*Ascendit Abraham de Egipto,* Gen. 13[:1]. Abraham erat pater multarum gencium. Sic Christus in assumpta natura humana factus est pater omnium fidelium. Et sicut Abraham erat pater purus in generando, sic Christus in lauacro baptismali pater probus in propugnando. Sic Christus cum baculo crucis triumphali, Pater pius in propiciando. Sic Christus in foro penitentiali pater plenus in procurando, sic Christus hodie in curia supernali. Ergo venerandus est Christus tamquam pater purus in regeneratione, Ysai. 51[:2]: *Attendite ad Abraham patrem vestrum, et ad Saram, que peperit vos*.

¶ Secundo est venerandus tamquam pater probus in temptacione in demonum propugnacione, sicut Abraham expugnauit hostes Loth et ipsum liberauit, Gen. 14[:14, 19]: *Cum audisset Abrahm, captum Loth* sequitur, *Benedictus Abraham Deo,* ex quo protegente hostes in manu tua sunt.

¶ Tercio venerandus est tamquam pater pius in propiciacione, [2] Cor. 1[:3]: Hic est[[1]](#footnote-1) *Pater misericordiarum, et Deus tocius consolacionis*. Et Luc. 16[:24]: *Pater Abraham, miserere mei*.

¶ Quarto venerandus est tamquam pater plenus in procuros et remuneracione, Luc. 1[:73]: *Jurauit ad Abraham patrem nostrum, daturum se nobis*. Christus ascendit vt vnigenitus ad Patris dextram vt regat ipsum, Joan. 20[:17]: *Ascendo ad Patrem meum, et Patrem vestrum*, vt bonus nuncius ad pape curiam vt petat privilegium, Matt. 14[:23]: *Dimissa turba, ascendit in montem solus orare*, vt doctus prouidus ad suam cathedram vt pandat magisterium eius, Matt. 15[:39]: Videns Jesus turbam, *ascendit in nauiculam* et docebat eos vt ductor preuius ad celi semitam vt ducat per compendant. Enim Mich. 2[:13]: *Ascendit pandens iter ante eos*.

¶ Item Christus ascendit tripliciter: potenter, patenter, et gaudenter. Potenter ut leo, Jer. 4[:7]: *Ascendit* quasi *leo de cubili suo*. Secundo patenter ut aquila, quia Act. 1[:9]: *Videntibus illis, elevatus est.* Jer. 49[:22]:

/fol. 216ra/

*Ecce* ut *aquila ascendet, volabit, et expandet* *alas suas*. Tercio gaudenter ut rex cum victoria, Psal. [46:6]: *Ascendit Deus in jubilo.*

1. est ] *add*. ~~de~~. [↑](#footnote-ref-1)